De nordjyske kommuner opfylder allerede hjemmehjælps-kommissionens anbefaling om, at de ældre skal lære at klare sig selv, det viser en rundspørge som DR Nordjylland har fortaget.

Hverdagsrehabilitering som træningstilbuddet hedder, skal blandt andet hjælpe de ældre til selv at vaske op, gå i bad, få tøj på eller støvsuge. Et træningstilbud som de nordjyske kommuner allerede har praktiseret i over et år. Ifølge Anne Krøyer ældrechef i Hjørring Kommune er hverdags-rehabiliteringen en succes. - Det viser sig, at en tredjedel af de ældre på kurset bliver fuldt ud selvhjulpne. Det er en stor succes både for os, men også for de ældre, der ønsker at kunne klare sig selv, siger hun til P4 Nordjylland.